กรมส่งเสริมการเกษตร นำเกษตรกรและผู้ประกอบการไทยเยือนเนเธอร์แลนด์ ศึกษาตลาดเกษตรในยุโรป
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า กรมส่งเสริมการเกษตร นำคณะศึกษาดูงานและเจรจาธุรกิจ รุ่นที่ 1 ซึ่งประกอบด้วย เกษตรกรที่ผ่านการคัดเลือกและผู้ประกอบการธุรกิจเกษตรของไทยที่สนใจหาลู่ทางต่อยอดธุรกิจ เข้าเยี่ยมชมและศึกษาดูงาน ณ Thailand Pavilion และ Pavilion ของประเทศต่างๆ เช่น เยอรมัน จีน ญี่ปุ่น กาตาร์ สหรัฐอาหรับเอมิเรตส์ รวมทั้งนิทรรศการต่างๆ ภายในงาน เพื่อศึกษาด้านการผลิตและการตลาดสินค้าเกษตร รวมถึงเทคโนโลยีด้านการเกษตรสมัยใหม่ของราชอาณาจักรเนเธอร์แลนด์ นอกจากนี้ คณะศึกษาดูงานและเจรจาธุรกิจ รุ่นที่ 1 ได้มีโอกาสเข้าเจรจาธุรกิจกับบริษัท KP Holland ซึ่งเป็นบริษัทผู้ผลิตและนำเข้าดอกไม้จากไทย เยี่ยมชมตลาด Market Binnenrotte และตลาดประมูลดอกไม้ที่ใหญ่ที่สุด ซึ่งการเดินทางในครั้งนี้เป็นจุดเริ่มต้นที่ดีที่จะให้เกษตรกรไทยได้เปิดประสบการณ์และเกิดความตื่นตัวที่จะร่วมกันเป็นส่วนหนึ่งในการขับเคลื่อนภาคการเกษตรไปพร้อมๆ กัน ให้อนาคตสินค้าเกษตรไทย พืชสวนไทย เป็นที่รู้จักและสร้างรายได้แก่ภาคเกษตรไทยได้มากยิ่งขึ้นต่อไป จากการเข้าร่วมงานครั้งนี้ กรมส่งเสริมการเกษตรมุ่งหวังที่จะแสดงศักยภาพสินค้าเกษตรไทย พืชสวนไทย ให้เป็นที่รู้จักและขยายโอกาสในการต่อยอดธุรกิจเกษตรสู่ตลาดยุโรป ด้วยการนำเกษตรกรและผู้ประกอบการที่มีศักยภาพมาศึกษาเรียนรู้จากพื้นที่จริง โดยเฉพาะกล้วยไม้ตัดดอก กล้วยไม้ต้น สกุลหวายและแวนดา และไม้ฟอกอากาศ สกุลลิ้นมังกร